b'\n_START_ARTICLE_\nPisemski roman\n_START_PARAGRAPH_\nPisemski roman ali roman v pismih je roman v obliki pisem, ki jih pi\xc5\xa1e ena ali ve\xc4\x8d izmi\xc5\xa1ljenih oseb. Nizi pisem lahko vsebujejo vlo\xc5\xbene zgodbe. V novej\xc5\xa1em \xc4\x8dasu je za to obliko romana pogosta uporaba dokumentov v elektronski obliki (elektronska po\xc5\xa1ta, deli besedil iz blogov ipd.)._NEWLINE_Pisma zgodbi omogo\xc4\x8dajo ve\xc4\x8djo verjetnost, ker posnemajo delovanje v resni\xc4\x8dnem \xc5\xbeivljenju. Taka oblika romana omogo\xc4\x8da ve\xc4\x8dje mo\xc5\xbenosti za opis \xc4\x8dustev.\n_START_SECTION_\nZgodovinski razvoj\n_START_PARAGRAPH_\nZa nastanek pisemskega romana sta v literarni vedi uveljavljeni dve teoriji. Po eni teoriji \xc5\xbeanr izvira iz romanov, po drugi pa iz zbornikov pisem in poezije._NEWLINE_V antiki, natan\xc4\x8dneje v dobi helenizma in pozne anti\xc4\x8dne knji\xc5\xbeevnosti, je epistola pomenila izmi\xc5\xa1ljeno pismo slavne osebnosti (npr. Aleksandra Velikega), pojavljala pa so se tudi pisma, ki so kazala notranjo povezanost (npr. Alkifronova Pisma na Heteri). V rimski knji\xc5\xbeevnosti je imela epistola dve glavni funkciji: prva je bila izpostavljanje lastnega mnenja in pogleda na moralna in filozofska vpra\xc5\xa1anja (Horacijeve Epistole), druga pa je bila namenjena razvijanju romanti\xc4\x8dnih in sentimentalnih tem, najve\xc4\x8d ljubezenskih (Ovid, Heroide).V srednjem veku je poudarek na razvoju druge tradicije, v \xc4\x8dasu renesanse pa o\xc5\xbeivi tudi prva. V 17. stoletju se obe tradiciji za\xc4\x8dneta uporabljati na na\xc4\x8dine, ki ju pribli\xc5\xbeajo epskim oblikam: pisemski roman daje \xc5\xbeivost didakti\xc4\x8dnim in komi\xc4\x8dnim zgodbam, primeren je za odkrivanje skrivnosti \xc5\xbeenskega srca (Aphra Behn, Love-Letters Between a Nobleman and His Sister) in daje ob\xc4\x8dutek povezanosti v kronikah. V 18. stoletju se pisemski roman za\xc4\x8dne uporabljati za izra\xc5\xbeanje dru\xc5\xbebene kritike in v namene filozofskih razprav. Oblika pisemskega romana, kot ga poznamo danes, se pojavi z delom Samuela Richardsona, Pamela, leta 1740. V novej\xc5\xa1i knji\xc5\xbeevnosti je pisemskih romanov vse manj, nadomestil ga je psiholo\xc5\xa1ki roman.'